khistorydata/jeongjo-sjw-relations huggingface dataset:
정조 8년 · 목
因總管變通草記。敎以。前望單子入之。其中尹塾。今日習儀。旣已進參。則本府懸病。殊甚可訝。自本院査問總府以啓。
정조 8년 · 목
以宋載經爲承旨。洪良浩爲大司憲。鄭趾煥爲大司諫。金和中爲司諫。宋益中洪宗藎爲掌令。李秀夏爲持平。李碩九爲獻納。鄭福煥李彥祜爲正言。尹㬦爲校理。孟至大爲副校理。徐美修爲修撰。姜忱爲副修撰。黃昇源爲吏曹參議。
정조 8년 · 강
政院。以禁將徐有大問啓啓。
정조 8년 · 목
本院啓言。問于禁衛大將徐有大處。則以爲。 宮底居民付料軍伍。所重自別。豈敢最後於他營。而居民之根着。戶數之多寡。一一摘奸後。修啓之際。自致晚暮云矣。
정조 8년 · 강
禮曹。以鶴城君賜几杖。以今初六日定行啓。
정조 8년 · 강
上册寶三度習儀肄儀。命明政殿爲之。監造官金龍柱嚴飭仕進。
정조 8년 · 목
敎曰。今聞都監堂上言。事勢果然。上　册寶三度習儀肄儀。皆於明政殿庭爲之。內入處所。依初下敎爲之。又敎曰。監造官金龍柱。今日習儀。亦不進參云。飭敎之下。馬敢乃爾。各別嚴飭。今日內。使之仕進。追省記入直。且有承候 慈殿後私覿之敎。則尤不宜如是逡巡。更加嚴飭。
정조 8년 · 강
命明日受誓戒處所。以明政殿磨鍊。
정조 8년 · 목
敎曰。明日受誓戒處所。以明政殿月臺磨鍊。宣仁門先期留門。承史侍衛入來後還閉。百官由弘化門左右挾門留門入參事。預令知委。
정조 8년 · 목
予命書鶴城君賜几杖序文。龍輔書訖讀奏。予曰。鶴城君事。誠稀貴矣。龍輔曰然矣。予曰。東萊府使金履正當往乎。龍輔曰。以親年不得往赴云矣。予曰。判尹及都監堂郞待令事。分付。
정조 8년 · 강
刑曹判書鄭尙淳。疏陳病狀乞遞。賜批許之。
정조 8년 · 목
敎曰。春坊番次苟艱。師傅賓客相見禮在近。兼文學徐有成。兼司書李集斗。本職許遞。說書未差之代。前望單子入之。
정조 8년 · 강
上號讀册官命以金頤柱塡差。
정조 8년 · 목
敎曰。向筵言於大臣。意謂政官聞之矣。 先朝外孫中。在堂上侍從者。只有此一人。亦是久次。今番上號時讀册官。以行副司直金頤柱塡差事分付。
정조 8년 · 목
以沈基泰爲承旨。鄭萬始爲副校理。安策爲副修撰。李文源爲禮曹參判。李東野爲童蒙敎官。初仕也。李命植爲刑曹判書。○因命植牌招啓辭。敎以。宜令一伸情勢。許遞。今日政。以無故人差出。○以趙時俊爲刑曹判書。
정조 8년 · 강
遞承旨沈基泰李時秀。以李在學沈有鎭代之。
정조 8년 · 목
基泰牌不進。敎以。與右承旨許遞。前望單子入之。○政院。以有鎭以前任解由未出啓。敎以。解由勿拘。
정조 8년 · 강
命都監都提調提調都廳。明日來待。
정조 8년 · 강
奎章閣。以外閣營建時監董別單覆啓。
정조 8년 · 목
本閣啓言。外閣營建時。監董員役工匠別單。自本閣稟處事命下矣。未卽請賞。終涉欠典。時月稍久之後。雖未必一一追賞。而至於都廳折衝李廷鳳終始監董。合施加資之典。監官李時陪。主管效勞。不可無別般酬獎。邊將調用。其餘將校。令守臣另加收用。畵員員役工匠等。亦令本營。木布分等施賞後狀聞。恐合事宜。請上裁。敎以。依草記施行。
정조 8년 · 강
命李光裕。依金履度等例捧承傳。
정조 8년 · 목
吏曹啓言。故判書李晩成祀孫問名草記事命下矣。訪問則進士光裕云矣。敎以。依金履度等例。捧承傳。
정조 8년 · 강
上號陳賀時。命王世子進致詞箋文。依例爲之。
정조 8년 · 목
禮曹啓言。 上號陳賀時。王世子於大殿　王大妃殿　惠慶宮中宮殿。自內所進表裏。則依例磨鍊。而大殿 王大妃殿　惠慶宮。自內所進致詞箋文之節。何以爲之。敎以。依例爲之。
정조 8년 · 강
命鶴城君賜几杖。就第時賜樂。
정조 8년 · 목
禮曹啓言。鶴城君家有賜樂之命。適在誓戒之後。恐有掣礙。何以爲之。敎以。賜几杖時。係是臨軒。鼓樂雖不振作。就本第宣醞時賜樂。似無掣礙之端。況此宗臣年老。不參享班。尤無所妨矣。
정조 8년 · 강
命孔賤刑配。烽將嚴懲。
정조 8년 · 목
兵曹啓言。去夜有一白衣着笠人。蠶頭近處彷徨。持小錄紙及東稿。必是放火之計。不勝驚駭。自臣曹盤問。則以爲姓名卽孔賤。而本以永興人。十三歲爲僧。昨年寓於東萊國淸寺。今留於南大門外。欲以民弊僧弊。仰達朝廷。而自四月長髮。去晦入城內。自書十一條弊瘼。欲放火上達之計云。取考其所書。則一各邑還穀麤劣事。一。閑丁未免襁褓事。一。金井山城修補事。一。場市禁酒事。一。旅店債利過濫事。一。各官廳菜物過捧事。一。遊民投牋事。一。封山松田及寺刹近處禁葬事。一。先賢子孫流離乞食者。各歸本鄕事。一。義僧番錢爲弊事。一。富家放債殖利嚴禁事也。因徵微細之事。犯放火之罪者。若不明施當律。則日後之弊。有不可勝言。移法司。各別嚴刑。考律斷不可已。敎以。嚴刑定配。以懲日後。烽臺近處。分受本曹之後。烽將若能各別巡察。豈有是事。烽燧將。過齋日後。嚴棍懲勵。後復有此等之弊。不但放火人之已行未行。先自烽燧將嚴棍充軍。此意預令知悉。
정조 8년 · 강
命載寧堰畓相訟定査官詳覈。
정조 8년 · 목
漢城府啓言。載寧民金鼎泰。與義烈宮屬。堰畓相訟事。更査於該道。則其所査報。終未歸一。使該道別定査官。詳覈公決後狀聞之意。請分付道臣。允之。
정조 8년 · 강
命誓戒時。留門惕念擧行。
정조 8년 · 목
兵曹啓言。初六日親臨誓戒時。宣仁門請出標信開門。事畢後還閉。敎以。昨年臈享誓戒時。跟隨攔入。闕門紛踏。伊後次對。又踵前習。卿等捧現告。至有拿問之擧。足爲卿今日之已鑑。卿當於宣仁門留門入來矣。毋論宣仁弘化。如有喧譁或攔入之事。卿難免重勘。惕念擧行。
정조 8년 · 강
命吏曹參判李敬養。爲先問啓。下吏嚴杖定配。
정조 8년 · 목
敎曰。大祝之任。何等莫重。而許多銓郞玉堂。多不塡差。當該堂上爲先問啓。下吏令攸司囚禁。事過後嚴杖。照律定配。以懲日後。
정조 8년 · 강
御明政殿月臺。行 太廟親祭誓戒。
정조 8년 · 목
具遠遊冠絳紗袍。乘輿出賓陽門。入明政門。至月臺降輿。詣版位。立宗親文武百官。入庭行禮訖。予曰。新差大祝皆入來乎。直提學徐有防曰。李度謙不來。餘皆入來矣。予曰。禮房承旨出去。祭官整齊。卽爲擧行。又敎曰。上 册寶受誓戒時。都監堂郞諸執事皆入來乎。有防曰。都提調外皆入參矣。讀誓文官吏曹判書金履素。讀誓文。刑曹判書趙時俊。莅之讀訖。百官行禮如儀。乘輿出明政門。由賓陽門還內。
정조 8년 · 강
御宣政殿。賜鶴城君楡几杖。
정조 8년 · 목
具翼善冠袞龍袍。自內詣宣政殿陞座。敎曰。今日賜几杖時。宗親儀賓一體參班。予曰。樂器陳而不作也。予曰。鶴城君拜跪等節。必難强行。只使俯伏興平身。命其子孫扶入行禮。宣敎。賜几杖如儀。予曰。鶴城事。誠稀貴矣。篤老人事。未易期必。而今日大禮順成。尤奇異矣。領府事金尙喆曰。鶴城大耋尙旺。眞地上仙矣。予曰。衣服皆稱身乎。僉曰然矣。子曰。鶴城生年。同於 先大王誕降之年。予每見之。自不勝羮墻之慕。愴感冞切矣。今日恩敷。亦出優異之意。而猶未足以表予之情。特給宴需。賜樂與衣。官其子孫。又製序文及四韻詩二首以寵之。卿等與承旨。皆賡韻以進。楡曰。今臣老矣。此生無以仰報隆私。以狗馬之齒。恭獻于殿下曁世子邸下矣。予曰。戶判造平轎子以給好矣。仍命楡與春坊官員一人。人見東宮。楡承命進謁。予曰。今日卽受誓戒以後。故不使奏樂。自闕外陳樂。率舞童以去也上顧謂楡曰。明日必來謁東宮也。仍命入龍亭。盛敎書几杖以送之。命直提學徐有防。使畵工圖其事。予曰。提調以下進前。朴明源等進伏。予曰。今番上號時。與昨年上號時。日晷長短懸殊。儀節凡百。視前益多。昨年上號時。猶患侵暮。況今短晷。勢必犯夜。予意則 王大妃殿上號日子。稍進一兩日。可無窘束之患。未知僉意如何。尙喆等曰。十七日前。如有吉日。則進定似好矣。予曰。都廳出問日官以奏。林濟遠出問。以十六日平吉之意回奏。尙喆曰。臣之衰病益苦。大禮恐有僨誤之慮。及今遞易。不勝至願矣。予曰。諸堂自當擧行。卿須數日調理也。尙喆曰。非敢占便也。如至難强。則當入文字矣。予曰。卿何若是。姑勿更煩。予曰。金龍柱隨行郞廳之任乎。尙喆曰。今方入直矣。予謂戶判鄭一祥曰。景福殿慈慶殿補階之役。今已隔日。匠手工人。預爲知委。景福殿則版墻毀撤之役。似難一日可了。所當毀處。須尺量也。一祥曰。册印册寶內入內出時刻。當以草記稟處乎。予曰。惟。
정조 8년 · 강
王大妃殿上册寶。命十六日進定。
정조 8년 · 목
敎曰。旣問都監諸堂。所見詢同。 景慕宮上册印及行祭。 惠慶宮上册印頒赦陳賀。一日之內。勢難幷行。日晷且與昨夏不同。宜有更爲磨鍊之擧。王大妃殿上册寶。十六日爲吉云。以此進定。十七日朝。奉册印詣 景慕宮。伊夜行上册印禮。仍行祭禮。翌朝行 惠慶宮上册印禮。禮畢後仍行頒赦陳賀。以此知悉。
정조 8년 · 강
册寶册印詣 廟宮節次習儀。命置之。
정조 8년 · 목
領府事金尙喆啓言。 册寶册印詣 宗廟景慕宮節次習儀。自禮曹雖以節目啓下。昨年不爲擧行。今番亦依昨年例。請置之。從之。
정조 8년 · 강
命王世子私親本家贈職。待下敎擧行。
정조 8년 · 목
刑曹判書趙時俊啓言。臣向叨銓任。有來及擧行之事。王世子私親本家贈職。載在績典。而未能考見。法典所在。不可遲延。請令銓曹擧行。敎以。雖是績典所載。玆事每欲一番博詢後處之。何必更如是煩稟。待下敎擧行。
정조 8년 · 강
慈殿上號。命依初定日爲之。
정조 8년 · 목
都監堂上朴明源啓言。 王大妃殿上册寶。進定於十六日。而 玉册以十七日干支。已爲入刻。稟定後當爲擧行。故敢達矣。敎以。刻役旣完。亦已封褁云。詣 宮時刻。雖至差晩。 慈殿上 號日子之改定。終涉未安。依初定日爲之。 景慕宮册印奉詣時刻。以午後磨鍊。
정조 8년 · 강
判府事李徽之。箚陳病狀。仍自引。賜批。
정조 8년 · 목
箚略曰。 太廟享日不遠。親受誓戒。大小百僚。莫不趨參。而臣於日前。適得外感。未免闕禮。惶隕自訟。亟降威罰。以警群僚。批以。病未參班。何必深引。卿其勿辭。益加善攝。仍命遣史官傳諭。
정조 8년 · 강
遞承旨徐龍輔金文淳。以徐有防李頤祥代之。
정조 8년 · 목
敎曰。右副承旨許遞。前望單子入之。又敎曰。左承旨聞有實恙。難以受香云。許遞。前望單子入之。
정조 8년 · 강
改差東萊府使金履正。
정조 8년 · 목
履正。以親年呈狀。備局啓請改差也。
정조 8년 · 강
召見時原任大臣以下于宣政殿。領府事金尙喆。領議政鄭存謙。判府事徐命善洪樂性李徽之。左議政李福源。奉朝賀徐命膺。鶴城君楡。內閣提學金鍾秀。吳載純。原任直提學徐浩修。直提學鄭志儉朴祐源。原任直閣金宇鎭鄭東浚徐龍輔。內醫提調徐有隣。輔德鄭述祚。兼輔德李時秀。弼善宋銓。兼弼善李祖承。文學李度謙。兼文學徐有成。司書曺允大。兼司書李集斗。說書李敬五。翊衛尹昌濂李弘之。司禦李運永李㻋。翊贊韓用和。衛率金履九鄭東愈。副率尹光柱李克永。侍直金鍒李勉濟。洗馬徐弘輔李敬魯。
정조 8년 · 목
予命乳母。抱王世子侍側。命諸臣仰瞻。又命命膺述祚。使之抱持。又命楡抱持。楡曰。王世子眉宇開豁。眼釆精明。帝王氣象。自異凡常。此誠 宗社之幸。臣民之慶。臣無以仰酬聖恩。惟祝萬壽無疆矣。予曰。卿昨日之宴。其樂何如。楡曰。私門之榮幸極矣。其樂何可盡達乎。予謂述祚曰。爾以舊時春坊。今復爲輔德。誠稀貴矣。述祚曰。臣之更叨是職。實是特恩。不勝感幸矣。
정조 8년 · 강
召見戶曹判書鄭一祥于景福殿。
정조 8년 · 목
予曰。昨年行禮時。殿庭狹窄。今番則補階稍廣於前可也。且門路狹隘。欲撤板墻。此門傾仄。仍欲改之。試問匠手也。一祥出問入奏曰。三間姑撤。則似無狹窄之患。門則柱石改正。似不難矣。予曰。日晷頗短。明日可以畢役乎。一祥曰。早朝始役。則申後可以畢役云矣。予曰。明日弘化門當早開。卿須趁早待令也。予曰。金龍柱今日入來。承候 慈殿之意分付也。
정조 8년 · 강
以朴祐源爲戶曹參判。口傳也。
정조 8년 · 강
遞承旨沈有鎭金載瓚李頤祥。以趙興鎭李得臣李鎭恒代之。
정조 8년 · 목
敎曰。奉命在外承旨許遞。前望單子入之。又敎曰。左副承旨有實恙。右副承旨有實故云。幷許遞。前望單子入之。
정조 8년 · 강
以李頤祥爲東萊府使備薦也
정조 8년 · 목
東南 關王廟纛所祭。在再明也。
정조 8년 · 강
召見承旨徐有防及戶曹堂上于景福殿。戶曹判書鄭一祥。參判朴祐源。參議金載瓚。
정조 8년 · 목
予命戶判率匠手入。毀板墻。仍設補階。命祐源詣㴠仁亭。改排地衣。塗窓戶。予曰。 册寶將多日權安。卿其看檢。祐源承命進去。予曰。明日侍衛。別雲劍宣傳官外。皆以入直磨鍊。雲劍寶劍置之。予曰。明日受香時刻。比前頗早然後。承旨可無殿座時未備員之慮矣。有防曰然矣。予曰。預爲分付於諸獻官。待開門。卽爲受香也。予曰。明日習儀前。瞽師及女官。該院申飭。先爲整齊於賓陽門外。有防曰。臣以奉審承旨進去。一提擧可以擧行乎。予曰然矣。承旨奉審。趁早爲之。一體申飭。
정조 8년 · 강
遞承旨李得臣李鎭恒。以李時秀黃昇源代之。尋遞昇源。以沈基泰代之。
정조 8년 · 목
敎曰。在外承旨奉命承旨許遞。前望單子入之。待下批。先入侍後謝恩。○昇源牌不進。敎以。許遞。前望單子入之。
정조 8년 · 강
命明日習儀。百官勿參。肄儀當臨視。
정조 8년 · 목
敎曰。明日三度習儀。依昨年例。百官勿爲入參事分付。又敎曰。明日習儀肄儀時。當臨視。該房知悉。
정조 8년 · 강
遞都監提調李在簡。以具善復代之。
정조 8년 · 목
上號都監。以明日習儀。提調李在簡。病不得進參啓。敎以。然則許遞。又以工曹判書具善復差下啓。允之。
정조 8년 · 강
命都城主脈補土畢役別單書入。
정조 8년 · 목
總戒廳。以都城主脈補土畢役啓。敎以。監董將校員役書啓。又以別單書入啓。敎以。乙酉年前例。相考書入。
정조 8년 · 강
遣承旨。詣受香諸處。奉審摘奸。
정조 8년 · 목
東南 關王廟纛所祭。在明日也。
정조 8년 · 강
御明政殿東庭。行親上 册寶習儀。
정조 8년 · 목
具翼善冠袞龍袍。乘輿出賓陽門。詣明政殿。就版位。予曰。 册寶已爲陪來乎。承旨徐有防曰。已到闕外云矣。予曰。仁政殿奉 册寶時。右副承旨與史官一員進去也。予曰。雨勢如此。 册寶陪進。尙今遲滯。莫重之事。不卽擧行。三房次知郞廳拿處。事過後當勘律。以此分付。予曰。 册寶奉詣仁政殿後。都提調落後。予曰。 册寶陪進。何尙今遲滯。有防曰。已到云矣。予入少小次。敎曰。雨勢如此。待少晴。習儀趁卽擧行也。予曰。秋雨無異夏潦。穀成之時。能不爲害乎。判府事徐命善曰。九日例有風雨。此非異事矣。予曰。雨今少歇。趁此時習儀爲先擧行。肄儀仍爲續行事分付。今番節次甚多。而日晷極短。必至晩暮。分付典樂。除其小節。拜禮只以再拜爲之。都監都提調以下入侍。予曰。今日都監事。不成說矣。金尙喆等曰。未承退期下敎。乘雨少歇。徑先發行。莫重之事。致有不審之失。不勝惶恐矣。予曰。 太室習儀先行。肄儀次行。 王大妃殿習儀。午後卽爲擧行。予曰。親上習儀。斯速擧行事分付。日已向晩。只讀笏記也。予曰。雨意如此。㴠仁亭雨具排設事分付。戶曹判書鄭一祥承命出。予曰。上 册寶習儀已罷。瞽師女官。先詣景福殿整齊也。仍乘輿詣景福殿。入幕次。命有防曰。瞽師女官作隊以入。勿爲亂次事分付。予謂一祥曰。今日以雨故。凡節雖令降殺。此當該郎廳不謹擧行之致。行禮時。若復如此。尤不成說。卿須各別申飭。予曰王大妃殿將宣饌。都提調以下祗受也。仍命提調郎廳承史員役賜坐宣饌訖。予曰。莫重習儀。始以雨意。恐難擧行矣。晩則淸明。無擾過行。誠幸誠幸。尙喆等曰。不勝慶抃之忱矣。仍乘輿還內。
정조 8년 · 강
册寶內入。命躬詣奉來。
정조 8년 · 목
敎曰。 慈殿習儀罷後還內。日勢已迫曛。而始乃聞之。 大王位 王后位册寶。傳于尙傳之後。尙不內入。不得權安別殿。豈但前所未聞之事。事之悚然。莫甚於此。今則都監堂郞。皆已退歸。予方整衣躬詣。奉來別殿。該房知悉。進去承宣。雖云生疏。事體莫重。不可不重勘。當該承旨。爲先削職。
정조 8년 · 강
詣仁政殿。陪 册寶。詣宣政殿奉安。
정조 8년 · 목
具翼善冠袞龍袍。乘輿出仁化門。承旨李在學等進曰。莫重 册寶。不卽內入。尙奉別殿。此是自下擧行之疏忽。而致此當夜躬臨之擧。不勝驚惶矣。予曰。此前所未有之事。不可使聞於人也。 册寶若權安於別殿。則禮郞當爲守直。而此亦不爲。誰執其咎。遂事勿說。然當該承旨及陪來都廳該郞。不可無罪。第須招來都監下吏。問其委折。諸執事中今日不來者。皆知名以奏。在學等曰。提調以下及禮曹堂郞。亦不可不重勘矣。予曰。當有處分矣。詣仁政殿 册寶奉審訖。陪入宣政殿奉安後。還內。
정조 8년 · 강
命訓鍊大將具善復兼察禁將。總戎使李昌運兼察御將。
정조 8년 · 목
禁衛大將徐有大。御營大將李柱國。受香出去也。
정조 8년 · 강
以吳大益爲副總管。口傳也。
정조 8년 · 강
以權★(礻+嚴)爲承旨。前望也。
정조 8년 · 강
罷禮曹判書金魯鎭職。遞差參判李文源。參議安聖彬
정조 8년 · 목
政院啓言。 册寶事體。何等至重。而只傳尙傳。未及內入。以致親臨奉詣之境。萬萬驚駭。都監提調以下及禮曹堂郞。竝當重勘。而本院請推外。無他罰。何以爲之。敎以。內入以後事。雖非都監所知。今番則只傳尙傳。而未及內入之前。都監徑退。有此無前做錯。其委折詳知然後。可以處分。都廳及解事郞廳。爲先招致。夜深前査問以啓。至於禮曹。無論內入前後。無非所掌。不當權安處。終日權安。則訖無一言提奏者。極爲駭然。事體莫重。不可以未及聞知。有所寬恕。該曹判堂罷職。諸堂遞差。又啓言。都廳及郞廳査啓事命下矣。問于都廳林濟遠。郞廳金思羲處則以爲。 太室册寶內入時。都提調以次奉傳于承旨。承旨奉傳。于尙傳尙傳奉由正門以入。此實堂郞之所目見。殿內之設幄。旣非儀住所載。且正門外左右兩門皆閉。故權安幄次之設於東門之內。未及諦見。只謂尙傳由東門奉入于內。且以明政殿內入。不容少緩之故。仍卽逬退。不能審愼之罪。更無可達之辭云矣。敎以。都提調則明政殿內入節次。不容暫緩。一邊奉傳。一邊退出。揆以事勢。自是固然。都廳及郞廳。則旣有他郞官之分詣者。何不小留階上。奉出腰彩輿乎。苟如是。殿內事必當諦察。內入以後事。都監雖曰不知。幄帳之遮設。都監獨可不撤乎。中官之不卽稟奏。雖已處分。都廳及郞廳。亦不可無罪矣。至於別看役。都監大小事。無不句檢。而不能從傍提醒之罪。宜有嚴加懲勵之擧。仁政殿進去別看役問名。事過後從重勘律。
정조 8년 · 목
政院。以尙喆伏見喉院論啓。不勝驚悚。走伏金吾啓。敎以。勿待命事。遣史官傳諭。
정조 8년 · 강
都城主脈補土時總戎使以下。施賞有差。
정조 8년 · 목
因別單敎以。卿則虎皮一令賜給。都廳管城將前府使李健秀。都看役軍官折衝崔致恒。敎鍊官閑良李煜。竝加資。策應監官前萬戶金益麗。僉使除授。看役牌將敎鍊官閑良李彥忠金命旭。直赴金五福具宜謙。軍官閑良張文佐金壽禎。北漢敎鍊官出身鄭必澄。哨官閑良池夏箕。竝邊將除授。其餘員役等。自本營分等施賞。
정조 8년 · 강
副校理鄭萬始陳箚。請都監提調以下禮曹堂郞譴削。賜批。
정조 8년 · 목
箚略曰。 册寶內入。其禮莫重。而只傳尙傳。徑先退去。旣稽內入之禮。又無陪護之員。以至暮夜。步臨親奉。事未前有。萬萬驚駭。政院批旨。雖有處分之敎。而事關莫重。不可尋常勘律。臣謂都監提調以下禮曹堂郞。竝施譴削之典。批以。都監提調以下譴削事。聞政院査實提調。則諸員竝陪 慈殿册寶及 兩宮册印腰彩輿。自仁政門外。直爲前進明政殿云。然則 先大王 貞聖王后册寶。仁政殿內入時事。無論內入先後。俱不預覩。別無論罪之端矣。至於都廳及郞官。則內入之前。日擊幄帳之遮設奉詣之路。而不卽撤去。傳于尙傳之後。內侍移時手奉。以至竟夕。權奉於不鋪筦席之帳內。本事關係至重。所請依施。禮曹堂郞事。堂上才已處分。而郞官何足深責。拿處。
정조 8년 · 목
因賓廳日次頉稟。敎以。亦有詢問事。以唱榜。原任大臣與諸宰。次對來會。
정조 8년 · 강
御儀宸門。行方物看品。仍行次對。
정조 8년 · 목
予曰。方物自貳極正門入之事分付。敎曰。文武科唱榜。卽爲擧行。予曰。今日以使行有可問事。欲行賓對。雖無時任大臣。原任大臣及備堂諸宰。可以行之。予曰。今日賓對。備堂諸宰。何多不入來耶。判府事李福源曰。諸宰之多不入來。臣未知其故。而臣適以唱榜。入參賀班。聞命卽進矣。予曰。事體所在。極爲寒心矣。予謂福源曰。今日以使行有可問者。特命召見耳。一時三使之聯翩。彼中想必以爲如何。故不得不汲汲治送。日子之迫促。良以此也。福源曰。冬至使行太促。想多窘束之患。且聞承文院言。則表咨文。必也屢經査對。而黑草之役。尙未擧行云。恐難及期矣。予曰。予亦非不知行期之太促。而其在聞命卽發之義。固不可遲滯矣。福源曰。如在十六七日間。則可以治往云矣。予曰。拜表旣已定日。豈可輕改耶。承文提調所撰表咨文。卿見之乎。福源曰。未及見之矣。予曰。正使李判府事及遠接使入侍。李徽之趙時俊進前。予曰。今日賓對。欲問表咨文事。而第行期此迫。是甚悶慮矣。徽之曰。乾糧廳治裝錢。只是四百金。而別求請三十餘處。皆無趁捧之勢。臣之離發非難。一兩日內辦備。恐未易也。予曰。旣定日子。退期亦難矣。予謂有司堂上徐有隣曰。西路馬政。官所備乎。民所當乎。有隣曰。自官似有雇價例給之物。而刷馬一款。亦爲巨弊矣。予曰。莫重大事。豈可以治裝之難備。而退定行期乎。有隣曰。事甚重大。使行先發。卜馱繼發。似無妨矣。徽之曰。四百兩亦甚不足。且聞譯官言。則到義州後。稽留亦多爲弊云。若寬數日之限。則猶可幸矣。予詢有隣。有隣曰。申飭譯院。恐未及矣。予曰。日昨招問首譯。有所下敎矣。予曰。此日外有吉日乎。禮曹判書鄭昌順曰然矣。使行到義州後。屢日留連。多有例矣。有司堂上沈頤之曰。只將盤纆銀子以去。五六日留待於灣府。則可以及之矣。予曰。頃聞首譯所對。則其言可東可西。若萬一以盤纆之未及辦而遲留。則當各別重勘矣。且今番謝恩。係是莫重之事。雖使彼中聞之。在我之道。宜示聞命卽發之意。今日旣已封裹。豈以治裝之未及而退期乎。予意已定。其勿更煩。仍謂徽之曰。卿是篤老之人。到義州後。雖留一兩日。必須如期馳赴也。徽之曰。豈可以筯力爲辭乎。予謂徽之曰。卿則先退。整治行具。予曰。表咨文入之。千叟宴謝表。當爲齎去。幷須入之。考覈承旨望。卽爲擬入事分付。表咨文卽爲停當出付。可以斯速書寫矣。仍命承旨徐龍輔讀之。至太平天子中州大人之句。予曰。彼中觸諱之字。必須改之。未知中州二字如何。昌順曰。中州字。似無所嬚矣。又命讀千叟宴謝表。至咫尺若臨方寸未己之句。予曰。此句如何。福源曰。恐無所妨矣。予曰。千叟宴旣是盛擧。況彼中謂來之語。亦出特恩。此句則不過例套。出付改之。卽爲黑草査對。予曰。遠接使何日下直云耶。福源曰。再明下直云矣。有隣曰。支勅事目。當爲抄出。而煩文瑣節。何以爲之乎。予曰。凡例先爲抄出持入。予曰。國朝文獻。多有疏闊處。雖以迎勅前例言之。亦爲太簡矣。司饔院勅行宴禮時器數。戶禮判須眼同擧行也。今則春曹無知此者。丙申後謄錄册。當出付。支勅凡例。詳考書寫。一本內入。一本置政院。昌順曰。禮曹迎勅時器數。皆無指的文蹟矣。予曰。癸未謄錄何如。昌順曰。癸未條亦無器數之可改矣。予曰。癸未迎勅時。用紙花乎。昌順曰然矣。予曰。進宴時爵數何如。昌順曰。爵數臣未能詳知。而第是大卓矣。予曰。伊時諸臣。皆插花乎。昌順曰然矣。予曰。諸宰中有見之者乎。趙時俊曰。臣曾見之矣。予曰。迎勅時七度宴。是果前例乎。時俊曰。或有除數之時矣。福源曰。遠接使未發前。不可不酌定矣。予曰。禮判出去。仁政殿宴禮儀註及迎勅送勅時儀註。幷以年條抄出書入。予曰。欽奉閣卽 皇明詔勅奉安之所。而弘文館法例。正與此相爲表裏。文苑黼黻。尙未刊成。是爲欠典矣。有隣曰。使之遠印則好矣。予謂徐有防曰。卿在掌樂提調。用樂節次。想知之矣。且九章之樂。數多不同。卿須與禮判。自明日會同一處。抄出以入。遠接使出去。整治行事也。
정조 8년 · 강
命書狀官李泰永。進參封裹。
정조 8년 · 목
判府事李徽之啓言。書狀官李泰永。謂有情勢。不爲行公。卽爲申飭。請使之進參今日封裹。從之。○敎曰。今日封裹時。書狀官李泰永申飭進去。如不進去。則事過後。直捧禁推傳旨。
정조 8년 · 강
遞承旨尹坊安聖彬丁範祖。以李致中趙興鎭洪仁浩代之。
정조 8년 · 목
政院。以坊聖彬不爲仕進。範祖在外。啓請變通。敎以。幷許遞。前望單子入之。侍下批牌招察任。
정조 8년 · 강
命十一日。專經文臣殿講處所。以宣政殿爲之。
정조 8년 · 강
以吳載純爲大司憲。沈晉賢爲正言。
정조 8년 · 목
敎曰。次對及唱榜。兩司不可不備負。在外及未肅拜人。幷許遞。前望單子人之。待下批先擧行後謝恩。
정조 8년 · 강
命有實職卿宰越俸二等。無實職卿宰越俸一等。
정조 8년 · 목
敎曰。近年因申飭。雖於望闕禮習儀權停禮拜表。二品以上。勿論有實職無實職。擧皆進參。至於唱榜事體。尤有自別。而今日欲行賓對問之。有實職卿宰。多有懸病人。至於軍銜。無一人進參。此亦紀綱所在。極爲駭然。有實職卿宰越俸二等。無實職卿宰越俸一等。老病人勿論。
정조 8년 · 강
正言沈晋賢避嬚乞遞。賜批。
정조 8년 · 목
避嬚略曰。向者憲臣之疏。有議諡時不言三司譴罷之請矣。雖免郵罰之加。而顧臣自處之義。尙何敢抗顏於周行哉。臺端一步。自畵有素。請命遞斥臣職。批以。勿辭。亦勿退待。
정조 8년 · 강
領府事金尙喆箚辭譯院都提調。賜批。
정조 8년 · 목
批以。所辭過矣。況有昨下傳敎。想未及見之。安心勿辭。着意董役。仍命遣史官傳諭。
정조 8년 · 강
判府事徐命善箚陳病狀。仍自引。賜批。
정조 8년 · 목
箚略曰。臣昨得寒感。不省人事。頑痰流注。坐臥俱妨。今日唱榜。不得進參。繼有賓對原任來會之命。而又不得趨承。卽伏見傳敎下者。唱榜不參卿宰越俸有命。而臣不入於現告中。臣心愧悚。姑勿論。在國體。豈不苟簡乎。亟降威罰焉。批以。未參不足深引。卿須安心勿辭。益加善攝。仍命遣史官傳諭。
정조 8년 · 목
批以。春坊必置贊善進善等官。非爲觀瞻也。蓋畀以輔導之任。責以訓迪之效。則予所以簡在爾者。其意豈徒然哉。然予誠淺。不能亟回遐心。自顧慚恧。無以爲喩。爾須念君臣之大義。勿復巽讓。卽速造朝。以副虛佇之望。仍敎曰。此批答。遣史官傳諭于贊善金履安處。向來褒忠綸音。以贊善之未參伊日筵席。不得頒賜。實爲欠事。玆以內下一本。命史官齎去。爾其領受事。一體傳諭。
정조 8년 · 강
遞都總管洪良浩。花陽君榷。副總管閔鍾顯邊得讓吳大益。
정조 8년 · 목
因總管變通草記。敎以。許遞。今日政差出。
정조 8년 · 강
有政。吏曹參議黃昇源。兵曹判書李在簡進。
정조 8년 · 목
以尹序東爲副校理。安策爲修撰。鄭萬始爲司書。鄭一祥爲判義禁。柳曾養爲交河郡守。李羲寅爲南平縣監。徐有寧西春君燁爲都總管。沈有鎭鄭宇淳李得臣爲副總管。
정조 8년 · 강
命勅行餽贐。相考草記。都監擧行。亦爲申飭。
정조 8년 · 목
黃海監司洪秉纘。以勅行餽贐。待迎接都監知委擧行馳啓。敎以。觀此狀本。餽贐等節。待迎接都監知悉擧行云。本都監從何例。當爲分付乎。相考草記。勅行當前。都監旣設。自有時急擧行之事。公事郞廳。以宣傳官啓下。職務自多相妨。郞廳李鼎勳減下。以總府郞廳三人。自都監擇差啓下。一人闕內公廨。從便入直。二人闕外輪回待令。凡有命令。無或一刻遲滯。伶俐下吏。亦爲別定。闕外待令。如是申飭之後。或有一毫遲緩之事。館伴及都監堂上當嚴處。以此分付。凡係勅行事。勿論傳敎及草記批答。政院頒布時。必皆塡時出給事知悉。
정조 8년 · 강
禮曹。以畿伯上言査實狀覆啓。
정조 8년 · 목
該曹啓言。觀此京畿監司李在協上言査實狀啓。高陽李彥裕。爲其父伯英死李滅性。其母截髮供親。請蒙旌褒。衿川宋學孫。爲其父秀誨孝行。請得旌褒。砥平尹衡東。爲其父澤顯孝行。請蒙旌褒云。式年抄啓。自有法式。幷姑置之。安山安淇。爲其先祖牧使穎男殉節。請得旌褒云。而事蹟俱在西邑。更令關西道臣。詳査稟處。豐德尙載東。爲其父啓澤孝行。其母尹氏節死。請蒙旌褒。不可輕施。置之。交河李敬徹。爲其父宗亨孝行。其母洪氏從死。請蒙旌褒云。不可以其于恩。遽施莫重之典。請置之。幷從之。
정조 8년 · 강
命勅行入京時擧行事目。相議釐正。宴儀詳考稟定。
정조 8년 · 목
敎曰。勅行入京時所用內吹八名。以訓局兼內吹定送。吹打手二十四名。軍牢十六名。前例亦以訓局軍擧行。皆着勇字軍服云。以此意訓將知悉。今番則大將親執抄擇。必以壯健人抄送。兼內吹。訓將亦與該次知宣傳官眼同。皆以壯健人分定。而案付人如或殘劣。一幷改充定。軍案修整事分付。此外如別破陳等。凡係自訓局擧行之類。訓將亦皆一一親執。前期整待。俾無臨時生疏之弊。館所禁雜人等事。雖有禁喧郞。自前結束色吏卒。每多不勤之弊。今番則亦令訓局。別定校卒嚴飭。防守之節。預令訓將。招致解事譯官。爛加商議。來頭擧行形止。成出事目草記事。一體分付。勅使館所觀戲時。所謂雜說軍。以五部坊民中擇定云。無賴閑雜人出入。終涉疏虞。館伴預爲知悉。今番勿爲待令。設有推覓之事。從便周族。至於脚觝軍。勿以防民責立。亦令訓將哨軍及標下軍中。預爲抄擇整待。以除坊民之事。亦爲分付。又敎曰。勅行入京後。兵曹各項把定軍人。名色甚繁。經費之夥然。不足恤也。至於守直等事。以無賴輩。自衛所責立。疏虞莫甚。今番則兵判與館伴及都監堂上相議。各處守直軍。以三營軍卒中分把。各定將校責立。其於衛軍之不得不使用處。亦爲相議。必以有根着軍人差定後。前例名數。別單書入。各其名下。分屬處。懸註以入。其中不緊名色。一一省減事。一體分付。其他房守及房子等所用軍人。亦依古例相議釐正。至於房守小童。尤宜審擇。此則館伴旣兼京兆尹。切勿以無根着坊民差定。別監中禁中。亦令政院各別抄擇。列書受點事知悉。又敎曰。儀註中宴儀。與通文館志所載稍異。禮判及掌樂提調館伴都監堂上遠接使。明朝齊會。詳考可考文書。入侍稟定。勅使件謄送時。先爲入啓。御覽後下送事。分付承文院。
정조 8년 · 강
命前大司諫李益烍敍用。
정조 8년 · 목
敎曰。同罪未敍云。前大司諫李益烍給牒敍用。
정조 8년 · 강
命前注書韓興裕。分揀放送。
정조 8년 · 목
敎曰。韓興裕分揀放送。
정조 8년 · 강
御宣政殿。行專經文臣殿請。仍召見輪對官。命官具允明。
정조 8년 · 목
予曰。文武榜肅拜後。文全榜入侍事分付。予曰。新榜參講者。爲幾人耶。承旨李致中曰。朴基正朴蓍壽二人云矣。予曰。新榜中不參殿講人。幷禁推。仍命試官考講。專經文臣等。以次進講訖。輪對官以次奏職姓名而退。予曰。館伴遠接使承文提調入侍。徐有隣趙時俊李崇祜進伏。予曰。槐院謄錄年條。果己抄去乎。崇祜曰。極其浩繁。猝難釐正矣。予曰。斯速抄去。後日登對。更爲稟定也。
정조 8년 · 강
副司直柳義養上疏乞休致。賜批。
정조 8년 · 목
批以。年未至矣。所請不允。卿其勿辭行公。
정조 8년 · 강
命十六日。儒生殿講爲之。
정조 8년 · 강
以徐命善爲領議政。洪樂性爲左議政。
정조 8년 · 목
敎曰。前卜相單子入之。
정조 8년 · 강
諭領議政徐命善。左議政洪樂性。
정조 8년 · 목
敎曰。鼎席俱空。庶務叢脞。此時重卜。意豈徒然。況今勅行在卽。迎接之節。專係廟堂知委。使臣拜表。又在明日。卿等諒予企待之意。卽爲造朝事。遣史官傳諭于領左相。
정조 8년 · 강
遞承旨徐龍輔。以徐有防代之。
정조 8년 · 목
敎曰。右副承旨許遞。前望單子入之。待下批牌招察任。
정조 8년 · 강
召見館伴遠接使禮判司甕[饔:I-POSITION]提調于誠正閣。館伴徐有隣遠接使趙時俊。禮曹判書鄭昌順。司甕[饔:I-POSITION]提調沈頤之。
정조 8년 · 목
予曰。謄錄持入乎。有隣曰。只有癸未謄錄。方待令矣。予曰。迎勅宴享時。進爵之禮。當用幾爵耶。承旨徐有防曰。前後規例。每用七爵以下矣。予曰。儀註中。大卓先設後樂作云者。當用何樂耶。有防曰。用龍飛御天歌云。而今番未知何以爲之矣。予曰。此是我國初有之樂章。故古例似然矣。且勅行未必曉解音律。依前用之好矣。予曰。司甕[饔:I-POSITION]提調。多是宗班年老之人。必有不足之患矣。有隣曰。曾有加出提調之例。今亦不可無加出之擧矣。予曰。前後檢擧提調。皆以崇品爲之。而今番則無可合之人。雖非崇品。不可不差出矣。予曰。儀註無疏漏處乎。昌順曰。未及磨鍊者。當追後添入矣。予曰。凡所謂儀註者。必貴詳備。而迎勅大事。何獨如是疏忽耶。更加詳考。條條添入。而正書者。自政院這這入奏也。御前通事。今當差出。問于政府知入。其間雖難學習漢語。而通事差出之後。第令盡心肄習也。擔床假提調。以武臣差出。而其數至爲二十人之多耶。有隣曰然矣。予曰。宴享之失儀與否。專在甕[饔:I-POSITION]提之檢擧。卿等須詳審預飭。必以無喧譁爲主也。昌順曰。儀註中。當有王世子替受之儀矣。予曰。予固欲言及。而未果矣。替受之禮。予當爲之耶。春坊官當受傳耶。昌順曰。前例皆親受云。而更當稟定矣。予曰。遠接使明日當發去耶。時俊曰。明當登途矣。予曰。問禮官何所事耶。有隣曰。往傳儀註。歸時則還奉御帖而來云矣。予曰。儀註之疏略。莫此爲甚。蓋以勅行宴禮之不行。今爲三十餘年故也。有隣曰。一番定例之後。則可以按行矣。予曰。禮判與樂提。自明日試爲習儀好矣。
정조 8년 · 강
命勅使入境後節目日。問慰禮單。預探磨鍊。
정조 8년 · 목
禮曹判書鄭昌順啓言。勅行牌文。姑未知何時入來。而自前勅使入我境後。如遇節日。則有遣官問慰別送禮單之例矣。今此勅行。似與冬至相値。遠接使今方下去。預先探知。知委戶曹及本曹。可以磨鍊下送。請以此分付。從之。
정조 8년 · 강
命關東還戶軍額變通。待領左相出仕稟處。
정조 8년 · 목
有司堂上徐有隣啓言。因原春監司徐鼎修狀啓。有有司堂上稟處之命矣。所當擧行。而還戶軍額變通。所關不輕。姑待領左相出仕。請稟處。從之。
정조 8년 · 강
命御前通事。今日啓下。使之肄習華語。
정조 8년 · 강
命勅行本院擧行。吏禮房眼同考出。
정조 8년 · 목
敎曰。今番勅行。本院擧行。專在禮房一人。而除留考出及應行諸事。一承宣難以擧行。吏禮房眼同。着意分類考出。吏房若以代房。推諉於本房。當別樣論勘以。此知悉。
정조 8년 · 강
命廚院提調副提調加出各二員。假郞廳假提調各別抄擇。茶禮藥房掌務官進排。
정조 8년 · 목
敎曰。勅使入京之後。各度宴禮。廚院專當擧行。而實提調多是老病。宗親加出啓下。亦有可倣之例。取考謄錄及儀註。副提調通同擧行。而近來副提調。亦如提調。苟簡甚矣。今番則提調副提調。加出各二員。正卿亞卿中各別擇差事。分付吏曹。此後仍爲定式施行事。分付。廚院迎接都監。又敎曰。 先朝飭敎。昭載謄錄。今番廚院假郞廳。以堂下武弁中。勿拘顏私。各別擇差。提擧二員。提檢二員。亦以蔭官中。各別擇差。勿委吏曹。館伴及禮曹堂上都監堂上。與司饔院檢擧提調眼同擇差。移文吏曹。使之啓下。假提調。無論士夫及中庶有薦無薦武弁。雖非祿射堂上。必以身手壯健。膂力過人者。依假郞廳例。諸堂合坐抄擇事。一體分付。又敎曰。今番勅行茶禮。當用蔘茶。而 先朝癸未。旣有傳敎。向於丙申丁酉勅行。亦有定式者。今亦依此遵行乎。御前則用淡薑茶。兩勅前則雖用蔘茶。以藥院所在用餘頭尾擧行。而薑茶蔘茶。皆令藥房掌務官進排事。預爲分付。仍令都監及廚院知悉。此後定式施行。
정조 8년 · 강
許施京畿新舊災劃給之請。
정조 8년 · 목
因京畿監司李在協。新舊災劃給。令廟堂稟旨事狀啓。敎以。依狀請施行事。自廟堂郞爲行會。使行勅行。相續往來。此時畿民之弊。不可不念。萬一守宰不能戢察吏奸。致有民怨。則是豈前此申飭之意。更加嚴飭列邑。雖以給災一事言之。準數許施。亦出寧失之意。勿以支勅之無暇隙爲辭。竝令各其邑守宰。一一均俵。俾無把束之相混。道伯新叨。未請道內事情。必須惕念束濕。可免無實之歎。竝以此意。措辭行會。
정조 8년 · 목
以洪樂性爲世子傅。李延伋爲校理。李翼晋爲副修撰。
정조 8년 · 강
命勅使餽贐。外方前例。關西松都。一體關問。
정조 8년 · 목
迎接都監啓言。因黃海監司狀本。勅使餽贐等節。相考草記事命下矣。外方贈給。前例多寡。京司文蹟。無所憑據。分付本道。戊午癸未及近來兩勅前例考出報來。更爲知委。海西如此。則他道亦不可異同。關西及松都。請一體關問。敎以。謄錄所在中。都監回題。率多漫漶。卿等今番以勅行事。前期留意。則豈可循用此等前例乎。關問諸道後。稟決固好。依此爲之。何不先期草記。必待傳敎然後。有此稟請。卿等推考。
정조 8년 · 강
兼春秋吳錫齡。以贊善金履安附奏啓。
정조 8년 · 목
書啓以爲。臣奉聖批。馳往傳諭于楊州贊善金履安處。則以爲。史官宣批。敦勉隆摯。下賜綸音。係是特恩。伏地祗受。不勝惶感。區區私義。無路變動。狗馬賤疾。又方若重。無以仰承德意。蹙伏俟罪云矣。
정조 8년 · 강
注書朴能源。以領議政徐命善附奏啓。
정조 8년 · 목
書啓以爲。臣奉聖諭。馳往傳諭于領議政徐命善處。則以爲。以臣僨敗之蹤。危蹙之情。雖於西樞散銜。尙有無面可顯之心。況此中書一步。卽臣鐵限。以回保之德意。何爲而有此誤恩也。聞命抑塞。不暇悉暴。稍定心神。更入文字云矣。敎以。更遣亞卿敦諭。期於偕入。
정조 8년 · 강
假注書洪義浩。以左議政洪樂性附奏啓。
정조 8년 · 목
書啓以爲。臣奉聖諭。馳往傳諭于左議政洪樂性處。則以爲。重卜之命。出於夢外。史官踵臨。傳宣聖諭。病伏之中。罔知自措也。臣之情踵。實無復叨是任之望。謹當收召神精。冒入文字云矣。敎以。更遣亞尹敦諭。期於偕入。
정조 8년 · 강
再諭領議政徐命善。左議政洪樂性。
정조 8년 · 목
敎曰。國家之倚毗。亶在於輔相。比之若濟川之舟楫。支厦之棟樑。雖在無事之日。不可暫曠其職。矧玆鼎席俱空。廟謨積滯。勅行將至。接應多端。此時重卜。捨卿其誰。俄者史官之行。略悉慇懃之意。以卿同休之義。體國之誠。意謂幡然膺命。及見書啓。巽讓備至。予誠愕然失圖。不知攸喩。玆遣亞卿。更申至意。而急於敦勉。不暇長語。卿須卽起造朝。以副予虛佇之望。
정조 8년 · 강
禮曹參判南玄老。以領議政徐命善附奏啓。
정조 8년 · 목
書啓以爲。臣奉聖諭。馳往傳諭于領議政徐命善處。則以爲。臣之頂踵毛髮。皆殿下賜。赴湯蹈火。性殿下命。使臣有一分冒進之勢。而徒事控籲。是慢命也。臣雖無狀。決不敢爲此也。寧被違傲之誅。萬無承膺之路云矣。臣旣承偕來之命。姑爲仍留。
정조 8년 · 강
左尹金頤柱。以左議政洪樂性附奏啓。
정조 8년 · 목
書啓以爲。臣奉聖諭。馳往傳諭于左議政洪樂性處。則以爲。近侍之回。略陳情病。恭俟違逋之誅。反被殊異之恩。亞尹宣諭。責勉諄複。雙擎莊誦。感涕被面。臣於是任。不可復叨之義。聖明之所俯燭。通朝之所共知也。雖承偕入之命。冒膺無路云矣。旣承偕入之命。姑爲仍留。
정조 8년 · 강
命專經文臣李益運等居不。分揀。
정조 8년 · 목
因專經文臣李益運朴基正居不傳旨。敎以。李益運居不。聞是落張之致。朴基正郞新榜。未及習誦。無足爲怪。竝分揀。
정조 8년 · 강
召見三使臣遠接使于誠正閣。正使李徽之。副使姜世晃。書狀官李泰永。遠接使趙時俊。
정조 8년 · 목
幷辭陛也。○予曰。卿以耆社閣臣爲正使。足以誇耀於彼中矣。徽之曰。辱命是懼。有何誇耀之可言乎。予曰。行具皆已整頓乎。此月內。必須渡江。以示聞命卽發之意。徽之曰。豈敢遲滯乎。予謂世晃曰。副使年雖衰老。韶華依舊。且多才華。必能鳴國家之盛。誇示外國矣。世晃曰。年衰才鈍。安能奉揚乎。予曰。今番上副使。俱是耆老之臣。誠可貴也。且此行。將參千叟宴。尤是不偶也。須自努力善往。無爲淹滯於灣府。以副予勤托之意。徽之等曰。王靈所曁。竣事可期。所恃惟此矣。予命承旨李在學。讀御製別章。以贈徽之。曰。卿今出疆。予心甚悵然矣。徽之曰。今方遠離。下情缺然。御詩寵行。榮感極矣。臣有區區私情之仰達者。都提學之任。不可虛帶。卽命遞解。予曰過矣。此有前例。帶而來往何妨也。予謂時俊曰。卿今日當宿何處。時俊曰。將宿坡州矣。予曰。勅行渡灣後。若萬一遲滯。則灣尹及箕伯。當各別處分矣。招入首譯李湛於階前。敎曰。使行到義州後。須使卽速趲程以進。以示聞命卽發之意。若萬一有淹滯之弊。當先治汝罪。卽其地定配。汝須着念擧行。予謂時俊曰。今番勅行。異於他使。卿須善爲接待。沿路守令。亦須各別嚴飭。路上雜人。別樣禁戢。毋使有作拏之弊。時俊曰。敢不惕念。仍敎曰。表咨文不待看品。卽爲拜表也。
정조 8년 · 강
遞刑曹參議李時秀。
정조 8년 · 목
敎曰。詞訟劇地。監印之役相妨。刑曹參議李時秀本職許遞。仍令付軍職。
정조 8년 · 강
命明日。當由月覲門展拜。該房知悉。
정조 8년 · 강
判下兵曹　景慕宮展拜時。軍兵磨鍊草記。
정조 8년 · 목
因該曹草記。敎以。挾輦軍。以弘化門入直軍二十名。金虎門入直軍六十名磨鍊。出番軍勿爲使用。槍劍軍。亦以三十名擧行事。分付。
정조 8년 · 강
命迎勅日。儒生等待。考例草記。
정조 8년 · 목
敎曰。迎勅日慕華館及仁政門儒生整齊等待。該曹節目。才已啓下。而儒生自有應參之人。預令成均館。知委該司。入數參考前例草記。習儀日入參與否。亦令考例草記。
정조 8년 · 강
命館所差備軍人。給雇價。
정조 8년 · 목
敎曰。今番館所各差備軍人。以三營軍兵使用事。才有下敎。而係是疊役。依衛軍例給雇價事。分付都監。仍以此意。令三營知悉。
정조 8년 · 강
命勅使宴享。待遠接使狀啓。更爲稟旨。
정조 8년 · 목
迎接都監啓言。勅使三度宴享。各別精備以待之意。請分付司甕[饔:I-OFFICE]院及各該司。敎以。勅使姑無除宴之言。三度設宴。亦無文蹟下敎。此草記勿施。姑待遠接使狀啓。臨時更爲稟旨。至於宴需。以三度例入之。預令各該司措備。
정조 8년 · 강
命迎勅送勅。皆以駕轎磨鍊。內吹服色用靑色。宴禮用酒。問議大臣。
정조 8년 · 목
敎曰。在前勅行。迎勅乘輦輿。城內不鼓吹前導。城外則吹打合作。一依郊壇擧動親耕時例爲之。而今番因咨文中。有輿馬行三字之語。故迎勅依送勅時例。皆以駕轎磨鍊於儀註。若此則鼓吹無陳例之事。但依送勅時例。到城外後。只奏吹打事分付。郊館旣是咫尺之地。人馬雜畓。不可不念。內吹兼內吹等。皆令步行。勿爲給馬事。分付兵曹及三營門。今見政院所抄日記。戊午二月封勅出來。迎勅時。御前前排。該營誤認。以交龍旗換用靑旗之例。以靑令旗待令。至有其時副學論奏之擧矣。丁酉年則未諳此規。紅旗屛置帳後。今番則旣有可據之古例。迎勅柢迎時及送勅設宴時。只減雙數。旗手朱杖乎。皆以三雙排立。禮畢後。行路依例陳列事分付。靑龍大旗。到郊館後改換。還到城外。又換黃旗。太無義意。內吹服色之臨時屢換。徒致紛雜。此後自出宮時。用靑色。過宴禮後。用本色事。該次知宣傳官處。申明約束。勅使入京日。自郊館至闕內。道路街巷觀光雜人。若不別般遮防。臨時必有犯禁。令兵判及三營將臣相議。指一草記。又敎曰。癸未封勅後。今番勅行宴禮。係是初有之事。癸未年則有酒禁。接見時說話。以蜜水代旨酒之意。有 先朝下敎。而今則旣無酒禁。依例用酒與否。不可不預爲講定。發遣郞官。問議于時原任大臣草記事。分付迎接都監。館伴及戶禮判。各以意見尾陳事。一體分付。
정조 8년 · 강
命內資內贍提調。以在京無故人差出。
정조 8년 · 목
敎曰。迎勅宴禮。三寺專當擧行。而聞都監言。提調或在外或老病。習儀正日。無以進參句檢云。內資內贍提調許遞。幷令該曹。以在京無故人。口傳差出。
정조 8년 · 강
命訓將具善復。申飭行公。
정조 8년 · 목
敎曰。雨雪姑未開霽。明日設布帳置之。訓將只率入直標軍排立。客使當前。凡百擧行。專在訓局。此時本局將任。豈可一味養病。昔疾想已差可。申飭行公。
정조 8년 · 강
命勅行入來後。無職人參班。考例草記。
정조 8년 · 목
敎曰。今見禮曹節目。勅行入來後。凡於百官入參之禮。有無職人。皆令參班之語。故例雖然。若不預爲知委。必有窘束之弊。令該曹申明分付。無職人入參。亦不無界限。今番則參考前例。指一草記。如無可據之例。具意見論理草記事分付。
정조 8년 · 강
命胎室標內犯葬。自今申禁。
정조 8년 · 목
因全羅監司趙時偉胎封奉審狀啓。敎以。胎室山標內犯葬。雖極駭然。係是久遠之事。 陵寢火巢內犯葬民冢令前勿論。旣有 列朝受敎。今番則特竝勿論。自今年爲始。更加申嚴。犯者依法勘罪。幷與地方官而論罪事。令禮曹分付本道。仍以今番定式。行會諸道監司定。
정조 8년 · 목
敎曰。今番表咨文査對。因拜表日子之迫近。未及詳細爲之云。開城府黃州平壤安州義州査對。幷着意爲之事。卽令廟堂。行會該留守及兩道監司處。
정조 8년 · 강
分揀前假注書尹之鉉朴蓍壽禁推。
정조 8년 · 목
因之鉉等禁推傳旨。敎以。分揀。
정조 8년 · 강
命金憲鎭等幷放。
정조 8년 · 목
因典獄署都囚徒。敎以。金憲鎭金達中二人。旣施一次之刑。今日內照律放送後草記。金德起文德和放送。仍令訓局。各別嚴棍定配。其餘輕囚五名。幷放。
정조 8년 · 강
拿處宗簿正沈煥之。
정조 8년 · 목
宗簿寺。以煥之謂有情勢。終不仕進。啓請改差。敎以。何不申飭。直請改差乎。嚴飭仕進。又以煥之。依傳敎連加催促。終不仕進。啓請拿處。允之。
정조 8년 · 강
汰禁府都事韓翼商。
정조 8년 · 목
敎日。名以當直。不知本府時囚姓名。己極駭然。囚徒入之之命已久。終不來納。當該都事汰去。
정조 8년 · 강
命時囚沈煥之等。幷放。
정조 8년 · 목
敎曰。日寒如此。禁府時囚中。沈煥之鄭湋林擎翰李東秀幷放。以差備官計劃官在囚人。亦爲放送。令兵判各嚴棍懲礪。刑曹時囚九名。已書下。幷卽放送。皆令先擧行後草記。
정조 8년 · 목
具翼善冠袞龍袍。乘輿出貳極門。由月覲門。詣 景慕宮。就版位行禮。陞詣 廟內。奉審如儀訖。入齋室。命 本宮提調入侍。提調尹塾進伏。予曰。都提調來待乎。塾曰。病不得來待云矣。予曰。記事官李崑秀。往都提調家問疾。予曰。今年 宮苑植木爲幾何。塾曰。幾近數千株。而 本宮左右麓及齋殿內外所種之木。無非牌將金德采之手種矣。九年勤勞。逐日待令。旣下邊將收用之敎。而尙不擧行。事甚矜惻矣。予曰。向於 陵幸時。弘濟院路次。有獻 御筆者。故還宮後使之來待矣。及見果是親筆。而渠又是昔日近使之人云矣。其人果願爲本宮守僕否。卿須招見問之也。仍出齋室。乘輿出日瞻門。由月覲門。駕前敎曰。訓鍊大將入侍。訓將具善復進前。予曰。俄聞 景慕宮提調所奏。則訓局將校金德采。植木多有效勞。渠之自植爲千株云。然否。善復曰。德采慣熟種木。故臣自御將待罪時。連爲使役矣。予曰。然則觀其爲人。後日稟達好矣。予曰。勅行時屛門把守。以席稿遮蔽。所見極不似矣。善復曰。以茵席布帳之屬。障之似好矣。予曰。彼國以禁民觀光。爲第一紀網。今番必須另飭禁雜人也。入儀宸門還內。
정조 8년 · 강
景慕宮提調尹塾。命熟馬一匹面給。直長鄭厚祚陞六。
정조 8년 · 목
敎曰。每欲下敎而未果。 本宮儀軌修整。係是巨役。而告完於數朔之內。編摩亦有條理。編次及校正提調尹塾。熟馬一匹面給。校正郞廳直長鄭厚祚陞六。
정조 8년 · 강
命席子貢物事。今日稟處。
정조 8년 · 목
景慕宮提調尹塾啓言。長慶橋東造家之民。殆費數萬金。而席子貢物一事。尙不得回啓。已至七八朔之久。厥民輩不無抑菀之情。訓將具善復於 本宮事。非徒有功。至於席子貢物事。亦有陳白者。與有司諸宰爛商。請從速回啓。敎以。以此意出擧條。今日內。使之草記稟處。
정조 8년 · 강
景慕宮員役木掌標。命卽爲造給。
정조 8년 · 목
本宮提調尹塾啓言。 本宮掌標。堂郞之出入闕中。未免門卒之阻摚。或於聽傳敎之時。拘於門禁。不得入來。堂郞各一員。陪使令及留司員役一名處。木掌標限三枚。請令兵曹造給。敎以。令兵曹卽爲造給後。別單啓下。
정조 8년 · 강
景慕宮守僕。命加出一窠。
정조 8년 · 목
本宮提調尹塾啓言。 本宮守僕八人。每分三番。而末次入直。只爲兩人。莫重之地守直。未免孤單。合有加出之道。何以爲之。敎以。適有言端。守僕一窠加出。
정조 8년 · 강
命雕羽。以三南分定。
정조 8년 · 목
訓鍊大將具善復啓言。勅行或有雕羽求請。不可不預備。而兩西勅行當路。原春道今年又未免失稔。北關路遠。今番則只以三南依例分定。事甚便好。從之。
정조 8년 · 강
遞大司憲吳載純。
정조 8년 · 목
敎曰。大司憲吳載純。明日以試官入參。本職許遞。
정조 8년 · 강
命司書鄭萬始疏還給。
정조 8년 · 목
因萬始疏。敎以。此上疏還給。更卽牌招入直。
정조 8년 · 강
領議政徐命善疏辭重卜之命。賜批。
정조 8년 · 목
疏略曰。忽於夢外。伏奉議政新除。近侍亞卿。荐辱陋地。撫躬慙赧。無面可顯。臣之前後遭罹。究其本。則皆臣此職爲之崇耳。今若憑藉寵靈。復入中書。罔懲顚沛之舊轍。更添縱恣之新誚乎。嗚呼至尊獨勞於上。廟務積滯於下。以臣受恩罔極。敢有一毫例讓之念。而狼貝之地。息壤在彼。亟收誤恩。無曠鼎席。批以。顧今廟謨多滯。客使將至。其所諮諏之方。迎接之節。專靠於政府。此時輔相之任。豈容一日曠爲。況卿身佩安危。義共休戚。彌綸一世之策。坐鎭流俗之量。予之所倚毗卿者。而重卜之命。首及於卿。卿無可引之義。予有必致之誠。則以卿體國之念。想不待予言。有所幡然。況卿所帶宮銜。體任尤有大於輔養之職。以卿地處。義當自效。卿須念予慇懃之意。卽日造朝。以副如渴之望。仍命遣史官傳諭。
정조 8년 · 강
左議政洪樂性疏辭重卜之命。賜批。
정조 8년 · 목
疏略曰。迺者新命。又何爲以復及臣身也。敦勉寵眷。逈出格外。固當感激恩數。竭蹶趨造之不暇。而第臣情蹤。萬無承膺之望。臣於是任。不但爲已試蔑效之地而已。昨夏所遭。非比尋常。若非聖恩。安得保有今日哉。有萬分必辭之義。無一毫冒進之勢。收還重卜之命。仍治逋慢之罪。批以。重卜于卿。意豈徒然。輔相重任也。夫豈欲數遞。而兩相引入。勉出無路。故不得已而有前席許副之擧。卿試思之。此時此任。捨卿其誰耶。況元首股肱。貴在相乎。卿以疾病辭。則暫丐西樞之閒。予以機務憂。則復畀金甌之簡。其進其退。卿胡認作一已事耶。顧今客使支接。期在匪遠。賓師進見。禮不容遲。卿雖欲一味巽讓。恐不可得矣。宰臣往留。已命期於偕來。卿須卽起視事。弘濟時艱。仍命遣史官傳諭。
정조 8년 · 강
慶尙道進士金夢彩等上疏。請贈判書崔晛易名之典。賜批。
정조 8년 · 목
疏略曰。贈判書臣崔晛。師事文忠公臣金誠一。又遊文穆公臣鄭逑之門。晩與文康公臣張顯光。文莊公臣鄭經世。講劘道學。資其麗澤。蓋其得之師門。自有淵源。而發爲事功。亦莫不體驗而實履。肇自 宣廟末年。逮至昏朝。處簪筆則蔚有文學。在臺省則盡其謇諤。及癸丑誣獄起。擧朝莫敢發一言。晛與文簡公臣鄭蘊。力主淸議。凜然不可犯。而凶黨交章。被削屛居。 仁祖改玉。首以修撰膺召。出入經席。啓沃弘多。日上公車。輒示開納。逆适之亂。受命督戰。勞勩備著。及爲江原監司。値丁卯虜亂。多方策應。一路晏如。此其事功之可見一斑者也。及晛之卒。諭祭若曰。貞松勁筠。大冬嚴雪。此可見君臣際遇也。晛之學問醇深。名節卓異。而尙稽易名之典。豈非士林之恨。亟命太常議諡。以盡表章之道。批以。疏請事。特令該曹稟處。
정조 8년 · 목
因平安監司鄭民始咨文入送有旨祇受狀啓。敎以。近來撥路。雖曰稽緩。使行文書。宜卽飛傳。況有旨發送。在於咨文啓下之前。而乃反後至。致有與咨文齎去營校。中路違繣之擧。事極駭然。令廟堂嚴査。自京營站遲滯撥將。幷令各該道臣師臣。嚴加決棍。以懲日後。後復若。自方伯難免不飭之責。三道監司一體嚴飭。
정조 8년 · 강
璿源譜略跋文製述官以下。施賞有差。
정조 8년 · 목
敎曰。 璿源系譜紀略跋文製述官弘文館大提學吳載純。熟馬一匹賜給。纂修監印校正官雲峯君杺加資。書寫官安川君烓加資屬耳。熟馬一匹賜給。纂修監印宗簿提調鄭一祥。半熟馬一匹賜給。主簿洪鳳周李晙。直長趙雲紀。別工作繕工監假監役金履裕。幷陞敍。未陞六者書寫忠義張起周金完。幷相當職除授。書寫寫字官等。今番書品。正本不及中草。中草及續編刊本書寫寫字官李彥成加資。朴孝聖李命藝。令本衙門付料。其餘唱準計士畵員錄事員役工匠等。令該曹考例。分等施賞。
정조 8년 · 강
遞禮曹參判南玄老。左尹金頣柱。
정조 8년 · 목
敎曰。掌禮重任。詞訟劇地。不容久曠。偕來進去亞卿亞尹本職許遞。與刑曹參議未差之代。今日政。以在京無故人差出。
정조 8년 · 목
以孟至大爲副校理。李顯默爲修撰。沈樂洙爲副修撰。李文源爲禮曹參判。李鎭恒爲左尹。
정조 8년 · 강
命勅行宴禮。依例用酒。
정조 8년 · 목
迎接都監啓言。勅行宴禮用酒與否。問議于時原任大臣。則領議政徐命善。左議政洪樂性。俱以爲惶蹙不敢仰對云。領府事金尙喆。領敦寧鄭存謙。判府事李福源。俱以爲依例用之。恐似得宜云。禮曹判書鄭昌順以爲。依前用酒。似合事宜云矣。臣一祥有隣等。賤見別無異同。請上裁。敎以。依議施行。
정조 8년 · 강
命勅行時。東西班入參。更爲磨鍊品數。
정조 8년 · 목
禮曹啓言。勅行時無職人入參。宜有界限。東班則曾經侍從堂上以上。西班則曾經閫師以上人使之入參。似合事宜。請以此分付該曹。敎以。文臣之侍從堂上。武臣之閫帥以上。若無實職。卽付軍銜例參陪扈之班。不可以無職言。雖以近日言之。堂上侍從帶軍銜者。無不進參班聯。曾經閫帥稍知事體者。亦多參班。更爲磨鍊品數草記也。
정조 8년 · 강
命勅行三度宴。臨期請行。
정조 8년 · 목
館伴使徐有隣啓言。在前勅行渡江後。雖有宴禮除減之事。其中三度宴。則更不令遠接使。請設於勅使。待其入京。因傳敎臨期請行。已成前例。請依此分付。從之。
정조 8년 · 강
命儺禮樂工風物。取用三軍門。
정조 8년 · 목
掌樂提調徐有防啓言。儺禮都監啓下節目中。有樂工及風物。自本院待令之條。溯考謄錄。每自都監取用於三軍門云。請依此分付都監。從之。
정조 8년 · 강
璿源譜略進上。命卽爲擧行。
정조 8년 · 목
宗簿寺啓言。 璿源譜略。今日進上。而本寺正沈煥之。蒙放之後。無意仕進。請改差進參。敎以。事體所在。極爲駭然。罷職。雖無本寺正。如有奉來之例。卽爲擧行也。
정조 8년 · 강
命軍威軍調發停免之意。分付遠接使。
정조 8년 · 목
因總戎廳勅使來往護行軍調發草記。敎以。軍威軍每令除之。姑勿調發。待遠接使狀啓擧行。而畿邑民弊。不可不念。此一款別般周旋。期於依例停免之意。令迎接都監分付遠接使處。亦自都監兩西道臣處。各該道軍威軍亦勿措備之意。一體分付。
정조 8년 · 목
敎曰。前備堂徐有防。備堂還差。
정조 8년 · 강
命席子契作貢。問道臣後稟處。
정조 8년 · 목
備邊司啓言。席子契京作貢事。有稟處之命矣。民人輩造家之費物力。生理之無聊賴。誠甚可矜。而非但鄕貢之移作京貢。宜所審愼。年前價本及情債。矯弊後或有差勝之益。而不願京貢。不可不一問於本道。詳探民情。論理狀聞後請稟處。從之。
정조 8년 · 강
命金振玉定配分揀。金憲鎭等發配。
정조 8년 · 목
侍講院啓言。本院事面。與政院一體。況是公事別監。尤爲自別。而卽者司謁言內。別監徐龍培。因公幹往來之際。藝文館使令金振玉。無端歐打。裂破頭巾。院中體面。自此墜壞。自本院已爲囚禁。更令該曹重繩。請杜後弊。允之。○刑曹啓言。金振玉杖一百。豐川府徒三年定配押送。敎以。厥隸所爲。雖極駭然。本院係是新設衙門。雖一隸之賤。不欲因本院事。使渠齎菀。況事事要以導和爲主。厥隸定配分揀。仍令本館。待寒事稍解。從重鞭治。○刑曹啓言。金憲鎭杖一百。長水縣徒三年定配。金達中杖九十。長連縣徒二年半定配。奴良弼杖九十。黃澗縣徒二年半定配。敎以。杖則收贖發配。
정조 8년 · 강
拿處公事郞廳白師敏。
정조 8년 · 목
敎曰。事目旣無除本仕三字。則近日監軍省記。皆以都監郞廳懸註。若除闕內闕外待令各一人。則自有餘數。而何敢混同懸頉。當該公事郞廳。事過後拿處。
정조 8년 · 강
御誠正閣。行抄啓文臣課講。考官吳載純徐有防。
정조 8년 · 목
予曰。金啓洛李翼晉。申飭應講。
정조 8년 · 강
遞差吏曹參議黃昇源。以宋載經爲吏曹參判。尹行任爲兼說書。
정조 8년 · 목
敎曰。差備官多不擇差。當該銓官遞差。又敎曰。吏曹參判前望單子入之。又敎曰。此時銓任。不容久曠。差備官差出等事。擧行甚多。新除授吏曹參判宋載經。斯速上來事申飭。又敎曰。下番番次苟艱。兼說書前望單子入之。待下批牌招察任。
정조 8년 · 강
命勅使中路禮單。抽栍看品。
정조 8년 · 목
因戶曹勅使中路問安中使禮單單子。敎以。此後禮單下送時。臨時該色郞廳來告。該房稟旨了當。抽栍看品。以此定式施行。
정조 8년 · 강
給狼川縣燒戶恤典。
정조 8년 · 목
原春監司徐鼎修。以狼川縣民家燒火馳啓。敎以。各別拔例顧助事回諭。
정조 8년 · 강
命勅行時無職人進參。以曾經玉堂武臣邊地以上知委。
정조 8년 · 목
禮曹啓言。勅行時無職人參班。更爲磨鍊事。批下矣。東班則堂下曾經侍從以上。西班則堂上曾經內將以上。使之參班。恐合事宜。允之。敎以。堂下侍從。則曾經玉堂以上。未付軍銜人與帶軍銜人進參。武臣邊地以上進參。預令吏兵曹知委。待習儀定日子。仍令兵曹。口傳付軍職。
정조 8년 · 강
判下兵曹迎送勅時軍兵磨鍊草記。
정조 8년 · 목
因該曹草記。敎以。都監軍兵。當用於先後廂。禁御兩營軍兵。當用於郊館環衛。然則屛門把守。勢難多數分排。迎勅時。訓局步軍五哨爲先廂。二哨爲後廂。禁御兩營出番鄕軍八哨入番鄕軍除出。兩營合作一哨。與禁御兩營京標下。都監餘軍。守總兩營軍。通同出用於郊館環衛及城內外屛門把守。各其處將卒名數。卿與五營將臣相議後。卿及訓將。出往館所。形止看審。秩秩區別。別單書入。待啓下節目磨鍊。斥堠伏兵置之。挾輦軍名數。依丙申丁酉年例磨鍊。留陣則亦依前例。勿爲磨鍊。都監馬兵。迎勅時節目。無擧論。只於送勅時磨鍊。亦甚可訝。問于本局。今番則指一酌定。扈衛軍官忠壯忠翊衛等隨駕除之。全然休息。殊非均勞佚之意。扈衛軍官中。服色鮮明人。除出六十名。與該廳案付標下軍八十名。別將及所任軍官領率。敦化金虎丹鳳肅章門分把。嚴禁雜人。係是大臣營門將卒。自大臣跟隨以下。攔入或喧譁者。卽其地決棍。毋或饒貸之意。傳于扈衛大將。仁政門進善門光範崇範門。依朝賀時例。三營入直馬兵騎士。各留二名。除出把守。除器械。皆着戎服。禁雜人事。預爲約束。駕前駕後。亦以戎服隨駕。到闕門。仍爲隨入。殿庭排立。禁軍中最貧殘。服色不能自備者。嚴飭別將。別爲抄出。以入番名色百人。除置番所。更勿稟旨。亦依前例擧行。如是前期下敎之後。擧行若有一毫違越之事。師律所在。卿難免重勘。惕念擧行。
정조 8년 · 강
右尹李鎭恒疏辭新資。賜例批。
정조 8년 · 강
遞正言沈晉賢。
정조 8년 · 목
敎曰。正言沈晉賢本職許遞。
정조 8년 · 강
三諭領議政徐命善。左議政洪樂性。